**Ministru kabineta noteikumu “Ogļūdeņražu meklēšanas, izpētes un ieguves noteikumi” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  |  Likuma „Par zemes dzīlēm” 4.panta ceturtā daļa paredz Ministru kabinetam deleģējumu noteikt ogļūdeņražu licenču laukumus un kārtību kādā Būvniecības valsts kontroles birojs izsniedz ogļūdeņražu meklēšanas vai izpētes un ieguves licences, nosaka licences anulēšanas nosacījumus, kā arī veic ogļūdeņražu meklēšanas, izpētes un ieguves kontroli.Ministru kabineta noteikumu projekta “Ogļūdeņražu meklēšanas, izpētes un ieguves noteikumi” (turpmāk – Noteikumu projekts) izdošanas mērķis ir izpildīt likuma „Par zemes dzīlēm” 4. panta ceturtā daļas noteikto deleģējumu. Noteikumu projekts faktiski ir 2015. gada 22. decembra noteikumi Nr. 805 "[Noteikumi par ogļūdeņražu meklēšanu, izpēti un ieguvi](https://likumi.lv/ta/id/279081-noteikumi-par-ogludenrazu-meklesanu-izpeti-un-ieguvi)" (turpmāk - Noteikumi Nr. 805), kas kopumā ir uzlaboti, tādējādi samazinot administratīvo slogu ogļūdeņražu meklēšanas, izpētes un ieguves regulējumā un stiprinot kontroli ar papildu kontroles sistēmas mehānismiem. Tāpat arī rediģētas dublējošās normas un veikti atsevišķi redakcionāli un tehniski labojumi.Noteikumu projekts stājas spēkā nākamajā dienā pēc tā izsludināšanas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts saskaņā ar likuma „Par zemes dzīlēm” 4. panta ceturto daļu, 10. panta ceturto, septīto, desmito un trīspadsmito daļu.  Saistībā ar administrēšanas un kontroles funkcijas nodošanu Būvniecības valsts kontroles birojam 2019. gada 14. novembrī tika pieņemts likums “Grozījumi likumā “Par zemes dzīlēm””, kas stājās spēkā ar 2020.gada 1. janvāri. Grozījumu ietvaros tika grozīta arī likuma “Par zemes dzīlēm” 4. panta ceturtā daļa – deleģējošā norma Noteikumiem Nr. 805. Likuma “Par zemes dzīlēm” pārejas noteikumu 25. punktā noteikts, ka līdz 2020. gada 31. decembrim ir jāizdod likuma [4.](https://likumi.lv/ta/id/40249#p4) panta ceturtajā daļā minētos noteikumus, bet līdz attiecīgo Ministru kabineta noteikumu spēkā stāšanās dienai ir piemērojami Noteikumi Nr. 805, ciktāl tie nav pretrunā ar likumu "Par zemes dzīlēm”. Ņemot vērā minēto, līdz 2020.gada 31. janvārim nepieciešams izdot attiecīgos Ministru kabineta noteikumus, kas aizstās Noteikumus Nr. 805. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Noteikumu projekta mērķis ir izpildīt likuma „Par zemes dzīlēm” 4. panta ceturtajā daļā noteikto deleģējumu - noteikt ogļūdeņražu licenču laukumus, nosacījumus ogļūdeņražu meklēšanas, izpētes un ieguves licences saņemšanai, tās izsniegšanas un izmantošanas uzraudzības kārtību, kā arī licences anulēšanas nosacījumus. Attiecīgi salīdzinājumā ar iepriekš spēkā esošo regulējumu, Noteikumiem Nr. 805, Noteikumu projektā ir iekļautas vairākas izmaiņas ar mērķi:1) samazināt administratīvo slogu komersantiem un valsts pārvaldei;2) stiprināt kontroli, piešķirot papildus tiesības kontrolējošajām iestādēm un nosakot licences darbības, kontroles, apturēšanas un atcelšanas kārtību, lai operatīvi reaģētu uz pārkāpumiem ogļūdeņražu izpētē un ieguvē;3) veikt izmaiņas dublējošo augstāka vai tāda paša spēka normatīvā akta tiesību normās ietvertajā regulējumā;4) kā arī veikt redakcionālus un tehniskus labojumus, kas uzlabo ogļūdeņražu meklēšanas, izpētes un ieguves regulējumu.Ekonomikas ministrija, iepazīstoties ar ogļūdeņražu nozares praktisko pieredzi, ir secinājusi**, ka atsevišķos jautājumos esošais regulējums rada pārmērīgu administratīvo slogu**. Ekonomikas ministrija, iepazīstoties ar esošo licenciātu (komersantu) praktisko darbību, ir secinājusi, ka atsevišķos jautājumos ir iespējams mazināt regulējuma radīto slogu. 2019. gada 28. martā komersants, kas ir uzsācis ogļūdeņražu komerciālo ieguvi uz sauszemes ir saskāries ar atsevišķiem problēmjautājumiem, kas neveicina komercdarbību. Ievērojot pēdējo gadu pieaugošo interesi par ogļūdeņražu meklēšanu vai izpēti un ieguvi gan Latvijas Republikas teritorijā uz sauszemes, gan Latvijas Republikas iekšējos jūras ūdeņos, teritoriālajā jūrā un ekskluzīvajā ekonomiskajā zonā (turpmāk – jūra), secināms, ka ir nepieciešams sakārtot atsevišķas nozares problēmas atspoguļojot Noteikumu projektā atbilstošas izmaiņas esošajā regulējumā. Attiecīgi Noteikumu projektā problēmjautājumu sakārtošanai tika izvirzīti četri galvenie mērķiem (skat. iepriekšējā rindkopā).Būtisks solis, kas atvieglo dokumentācijas kārtošanas procesu ir tas, ka ietekmes uz vidi novērtējumu, kas saistīts ar ogļūdeņražu urbumu ierīkošanu, komersants varēs uzsākt pirms licences laukuma noteikšanas. Tādējādi jau sākotnēji tiks panākts, ka licences laukumā ir jau noteiktas un nav iekļautas teritorijas, kurās nebūs iespējams veikt ogļūdeņražu izpēti vai ieguvi kā arī varēs notikt veiksmīgāka pāreja no eksperimentālās ieguves uz komerciālo ieguvi, attiecīgi ekonomējot komersanta laiku. Pēc iepriekš spēkā esošā regulējuma ietekmes uz vidi procedūru bija iespējams uzsākt tikai tad, kad saņemta ogļūdeņražu izpētes un ieguves licence.Lai taupītu valsts budžeta līdzekļus un darba stundas komisijas izveidei un reālajai darbībai, tiek noteikta vienkāršota kārtība, lai iegūtu licenci ogļūdeņražu meklēšanai. Attiecīgi, lai iegūtu licenci ogļūdeņražu meklēšanai jūrā vai publiskas personas zemēs, tiek atcelts konkurss, nosakot paziņošanas kārtību, kad komersanti var pieteikties uz konkrēto licences laukuma ogļūdeņražu meklēšanai.**Noteikumu projektā nav iekļautas tās normas, kas dublēja citas spēkā esošas normatīvo aktu tiesību normas.** Piemērām, likuma "[Par zemes dzīlēm](https://likumi.lv/ta/id/40249-par-zemes-dzilem)" 9. panta pirmās daļas 2., 3. un 6. punktā jau ir noteikts licenču izsniegšanas termiņš, tādēļ Noteikumu projektā netiek iekļauti Noteikumu Nr.805 29. un 30. punkti, kas tiek aizstāti ar jaunu punktu ar vispārīgu atsauci uz likumu "[Par zemes dzīlēm](https://likumi.lv/ta/id/40249-par-zemes-dzilem)”. Salīdzinājumā ar esošo regulējumu Noteikumu projektā netiek iekļauts Noteikumu Nr.805 11. un 12. punkts, jo likumā "[Par zemes dzīlēm](https://likumi.lv/ta/id/40249-par-zemes-dzilem)" jau ir izskaidrots termins “licences laukums”, attiecīgi šobrīd arī ogļūdeņražiem netiek paredzēti specifiski licences laukuma noteikšanas kritēriji nekā tas bija iepriekš spēkā esošajā noteikumu redakcijā. Neiekļaujot Noteikumu Nr.805 11.punktu, tiek piedāvāta iespēja apvienot vienā licences laukumā vairākus zemes dzīļu iecirkņus, kam nav kopēja robeža. Piemēram, nosakot licences laukumu, kuru šķērso, ceļi, dzelzceļi, upes, ezeri, aizsargājama dabas teritorija utt. vai citi īpašumi, kuru īpašnieki atsakās tikt iekļauti licences laukumā, veidojas situācija, ka ir jāveido nevis viens, bet divi vai vairāki licences laukumi. Attiecīgi izveidojot vienu licences laukumu, ne vairākus, nozīmētu licenciātam papildu izmaksu samazināšanu un izvairīšanos no liekiem birokrātiskiem soļiem. Piemēram, Ministru kabinets apstiprina ierosināto licences laukumu noteiktā kārtībā un par katru licenci ir jāiesniedz noteikts dokumentu kopums, kā arī jāveic valsts nodevas maksa. Katra atsevišķa licences laukuma noteikšana un licences saņemšana ir laikietilpīgs process. Neiekļaujot Noteikumu Nr.805 12. punktu, tiek veicināta uzņēmējdarbība, attiecīgi, ja uzņēmējs redz ekonomisko pamatojumu un saskata iespējas iegūt ogļūdeņražus mazākā teritorijā kā šobrīd esošie noteiktie 15 hektāri, tad šis punkts ir lieks.  Noteikumu projektā ir iekļauta jauna norma (10. punkts), kas noteic, ka licences laukums var tikt noteikts arī pa nekustamā īpašuma robežu, bet ievērojot 20 m joslu, ja zeme ir ierādīta, nevis instrumentāli uzmērīta. Iepriekš spēkā esošajā redakcijā, nosakot jaunus licences laukumus, nebija atrunāti gadījumi, kad zeme nav instrumentāli uzmērīta. Ekonomikas ministrija vairākkārt saskārusies ar problēmu, ka nekustamā īpašuma robeža bija tikai ierādīta (dabā nenostiprināti un kadastrāli neuzmērīti robežu punkti), nevis instrumentāli uzmērīta. Jaunajā regulējumā ir noteikts precizējums, balstoties uz to, ka ierādītas zemes vienības robežas punktu precizitāte ir +/-20 metri, bet uzmērītas zemes vienības robežu punktu precizitāte lauku apvidos ir +/-5 centimetri. Ieviešot šo precizējumu saskaņā ar Civillikuma 1043. pantu, kas nosaka, ka zemes īpašnieks var, pēc sava ieskata, rīkoties ar savas zemes virsu, gaisa telpu virs tās, kā arī ar zemes slāņiem zem tās, ja vien viņš ar to neskar svešas robežas, tiek aizsargātas blakus esošā nekustamā īpašuma īpašnieka tiesības.Lai samazinātu administratīvo slogu komersantiem, kas vēlas saņemt licenci ogļūdeņražu izpētei un ieguvei nekustamajos īpašumos, kas nav publiskās personas zemes, Noteikumu projektā salīdzinājumā ar esošo regulējumu netiek iekļauta norma par minimālās darbu programmas nepieciešamību uz visu izpētes darbu periodu, kas var būt līdz pat 10 gadiem, aizstājot to ar darbu programmu par pirmajā gadā plānotajiem izpētes darbiem (precizēts ar jaunu 49.7. punktu un 5.pielikumā noteikts atvieglots darbu programmas saturs par pirmo gadu). Darbu programmā iekļautos darbus, to veikšanas termiņus vai apmēru ir vieglāk plānot gada griezumā, nevis uz visu minimālās darbu programmas laiku. Tādējādi, iespējamo minimālās izpētes darbu programmas izmaiņu dēļ, licenciāts izvairīsies no liekas darbu programmas saskaņošanas procedūras un finansiāliem izdevumiem (ja pēc licenciāta ierosinājuma jāveic izmaiņas licencē, ir jāveic valsts nodevas maksa). Precizējot esošo regulējumu, informāciju bez maksas par izpētes darbu plānu varēs sniegt kopā ar ikgadējo plānoto ogļūdeņražu izpētes un/vai ieguves darbu programmu. Nekustamajos īpašumos, kas nav publiskas personas zemes 5. pielikuma 3.2. punktā noteikts darbu programmas saturs par pirmajā gadā plānotajiem izpētes darbiem atsakoties no vairākām prasībām salīdzinoši ar līdzšinēji piedāvātās darbu programmas saturu. Komersantam vairs nebūs jāiesniedz informācija par izpētes darbu izmaksām pa atsevišķiem darbu veidiem kā arī 5.pielikumā tiek svītrota prasība par vēsturiski ierīkotā urbuma tehniskā stāvokļa novērtēšanas programmas nepieciešamību.Ņemot vērā to, ka Valsts vides dienests saskaņā ar 275. punktā noteikto kontrolē vides normatīvo aktu, piesārņojošās darbības veikšanai izsniegtajā atļaujā minēto nosacījumu, kā arī piesārņojuma likvidācijas gatavības prasību ievērošanu ogļūdeņražu izpētes un ieguves darbos, 270.3. apakšpunktā tiek svītrota prasība, ka licenciāts reizi pusgadā, ja licences laukums ir noteikts jūrā, vai reizi gadā, ja licences laukums ir noteikts uz sauszemes, informē Valsts vides dienestu par minēto prasību un plāna izpildes rezultātiem. Saskaņā ar Valsts pārvaldes iekārtas likuma 1.pielikumā lietoto terminoloģiju, noteikumu projektā tika precizēts termins “valsts īpašumā esošie nekustamie īpašumi”, kas aizstāts ar terminu “publiskas personas zemes”, kas ietver valsts īpašumā esošos nekustamos īpašumus un atvasinātas publiskas personas īpašumus, tajā skaitā pašvaldības.Noteikumu projektā salīdzinājumā ar esošo regulējumu ir izdalītas nodaļas un apakšnodaļas, kas padara apjomīgos noteikumus vieglāk uztveramus. Apakšnodaļas ir izdalītas pēc principa atdalot nosacījumus pēc īpašumu piederības -nekustamajos īpašumos, kas nav publiskas personas zemes un jūrā vai publiskās personas zemēs. Tāpat arī veidotas vispārējas apakšnodaļas, kur secīgi aprakstīti procesi, kas attiecas uz visiem īpašumiem neatkarīgi no to piederības.Saistībā ar Valsts kontroles revīzijas ieteikumu ieviešanu revīzijas lietā Nr.2.4.1-38-1/2016”, ir nepieciešams stiprināt kontroli piešķirot papildu tiesības kontrolējošajām iestādēm un nosakot licences darbības, kontroles, apturēšanas un anulēšanas kārtību, lai operatīvi reaģētu uz pārkāpumiem ogļūdeņražu izpētē un ieguvē. Lai īstenotu Valsts kontroles ieteikumu, Noteikumu projektā salīdzinājumā ar esošo regulējumu tika iekļautas vairākas normas **saistībā ar kontroles jautājumu sakārtošanas nepieciešamību ogļūdeņražu nozarē**. Attiecībā uz enerģētikas politikas īstenošanas jautājumiem saistībā ar funkciju nodošanu Būvniecības valsts kontroles birojam, Ekonomikas ministrijai tika uzdots veikt grozījumus vairākos normatīvajos aktos, tostarp arī Noteikumos Nr.805, attiecīgi administrēšanas un kontroles funkcijas nodot Būvniecības valsts kontroles birojam. 2019.gada 17.decembra Ministru Kabineta sēdē tika apstiprināti grozījumi Noteikumos Nr.805, kuri stājās spēkā 2020.gada 1.janvārī. Līdz ar šo funkciju nodošanu tiek arī pilnveidots kontroles mehānisms Būvniecības valsts kontroles birojam piešķirot papildus kontroles tiesības, kas turpmāk nodrošinās savlaicīgu un operatīvu reaģēšanu uz pārkāpumiem saistībā ar ogļūdeņražu izpēti un ieguvi.Noteikumu projektā ir ietverta jauna norma (12. punkts), kas paredz, ka Būvniecības valsts kontroles birojs, izskatot iesniegumu ar ierosinājumu par licences laukuma noteikšanu vai palielināšanu, vai samazināšanu uz sauszemes, ņem vērā pašvaldību teritorijas plānojumu, kā arī informē pašvaldību, kuras teritorijā ir paredzēts noteikt licences laukumu. Šis precizējums ir ieviests, lai nerastos situācijas, kad teritorijas plānojumā vai citā teritorijas attīstības plānošanas dokumentā ir noteikts cits lietošanas veids un neveidotos situācijas, ka ir izsniegtas atļaujas vienām darbībām, kas neļauj veikt citu darbību. Pašvaldība tiek informēta, lai tai būtu zināms, kāda veida darbība tiek plānota tās teritorijā. Noteikumi Nr.805 paredzēja, ka licences laukuma noteikšanai ir nepieciešama zemes īpašnieku vai tā pārstāvja rakstiska piekrišana, bet par licences laukuma palielināšanu tas nebija atrunāts. Tādējādi var rasties situācijas, ka tiek palielināts licences laukums bez zemes īpašnieka piekrišanas, kas liedz zemes īpašniekam pilnas tiesības rīkoties ar savu īpašumu. Lai šāda situācija neveidotos, ir nepieciešama rakstveida piekrišana no zemes īpašnieka, attiecīgi Noteikumu projektu papildinot ar jaunu normu (16. punkts). Tāpat Noteikumu projekts ir papildināts ar jauniem apakšpunktiem 17.4. un 17.5., kur atrunāti papildu gadījumi, kad Būvniecības valsts kontroles birojam ir tiesības atteikt palielināt licences laukumu.Neskatoties uz to, ka likuma „Par zemes dzīlēm” 16.pantā jau ir noteikti gadījumi par zemes dzīļu izmantošanas ierobežošanu, apturēšanu, licences vai atļaujas anulēšanu, izvērtējot līdzšinējo licenciātu darbību, Ekonomikas ministrija ir nonākusi pie secinājuma, ka arī Noteikumu projektā ir nepieciešams noteikt atsevišķas normas, kas papildus nosaka licences apturēšanas vai atcelšanas kārtību, tādējādi ieviešot Valsts kontroles ieteikumu par licences apturēšanas un atcelšanas kārtību. Attiecīgi Noteikumu projekts tiek papildināts ar jaunu apakšnodaļu “3.2. Licences apturēšanas un atcelšanas kārtība” ar vairākiem punktiem, kas papildus likuma "[Par zemes dzīlēm](https://likumi.lv/ta/id/40249-par-zemes-dzilem)" 16. panta noteiktajam Būvniecības valsts kontroles birojam piešķir tiesības licenci apturēt vai atcelt. Jaunajā apakšnodaļā ir vairāki punkti, kas nosaka normas par licences apturēšanu vai atcelšanu publiskas personas zemēs un uz nekustamajiem īpašumiem, kas nav publiskas personas zemes, bet par jūru ir norādīta atsauce uz 2014.gada 14.oktobra Ministru kabineta noteikumu Nr. 631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi” 10. nodaļā noteikto. Tāpat līdz šim brīdim spēkā esošais regulējums pieļāva izsniegt ogļūdeņražu licenci ogļūdeņražu meklēšanai vai izpētei un ieguvei, bet to neatcelt, ja netiek veikta valsts nodevas samaksa, tādējādi var rasties situācijas, kad tiek vairākus gadus apgrūtināta teritorija ar apstiprinātu licences laukumu, bet faktiski nav iespējams veikt ogļūdeņražu izpēti vai ieguvi, ko būtu gatavi darīt citi pretendenti. Lai izvairītos no šādas situācijas, Noteikumu projekts ir papildināts ar jaunu 100.punktu. Kontroles stiprināšanas nolūkā Noteikumu projekts tika papildināts ar vēl vienu jaunu punktu - 34., kas nosaka papildus licences atcelšanas iespējas saistībā ar minimālo ogļūdeņražu izpētes darbu programmas pildīšanu jūrā un publiskas personas zemēs. Ja kādu iemeslu dēļ šī darbu programma netiek pildīta (neskatoties uz to, ka licenciātam ir tiesības darbu programmu arī mainīt), Būvniecības valsts kontroles birojs, izvērtējot licenciāta sniegto paskaidrojumu, nepieciešamības gadījumā varēs pieņem lēmumu par licences atcelšanu. Noteikumu iepriekš spēkā esošajā redakcijā viens no nosacījumiem, lai saņemtu ogļūdeņražu izpētes un ieguves licenci, bija nepieciešams nekustamā īpašuma īpašnieka vai viņa pilnvarotās personas rakstisks apliecinājums par pretendenta izvēli ogļūdeņražu izpētes un ieguves licences saņemšanai. Lai stiprinātu kontroli un pārliecinātos, ka zemes dzīles tiks izmantotas ar tādu mērķi un termiņu kā noteikts uz likuma “Par zemes dzīlēm” 9. pantā, Noteikumu projektā tika papildināts 94. punkts un 5. pielikuma 3.4. apakšpunkts ar teikumu daļu “noslēdzot līgumu par zemes dzīļu izmantošanu vismaz līdz likuma “Par zemes dzīlēm” 9.panta pirmās daļā noteiktā termiņa beigām, atbilstoši paredzētajam zemes dzīļu izmantošanas veidam”.Noteikumu projekta 102.6. apakšpunkts, salīdzinājumā ar esošo regulējumu, tiek papildināts, lai atrunātu situāciju, ja licenciāts jūrā vai publiskas personas zemēs vēlas mainīt minimālajā ogļūdeņražu izpētes darbu programmā iekļauto darbu apjomu, to izmaksas, tad nepieciešams norādīt finanšu garantijas, ja tās pārsniedz sākotnēji norādīto. Līdz ar to tiks novērsta situācija, ka izmaiņas projektā būtiski sadārdzina projektu un rodoties apdraudējuma situācijai, kad valsts kapitālsabiedrībai kā licences laukumā noteiktās valsts līdzdalības daļas turētājai, ir jāpārņem objekts, būtu jānodrošina līdzekļu segums ar ko veikt attiecīgās darbības.Lai nodotu licenci vai tās daļu trešajām personām ogļūdeņražu izpētei un ieguvei nekustamajā īpašumā, kas nav publiskas personas zemes, bija nepieciešams noteikt stingrākas prasības nosakot papildus iesniedzamos dokumentus, jo salīdzinājumā ar esošo regulējumu nebija noteiktas prasības, kādiem standartiem būtu jāatbilst pretendentam. Attiecīgi tika papildināts Noteikumu projekts ar jaunu 116.3. apakšpunktuLicenciāts eksperimentālo ogļūdeņražu ieguvi licences laukumā uz sauszemes, neatkarīgi no eksperimentālajā ogļūdeņražu ieguvē izmantoto urbumu skaita, līdz šim spēkā esošajā regulējumā varēja veikt 1800 dienas licencē noteiktās ogļūdeņražu izpētes laikā, savukārt jūrā 180 dienas. Likuma „Par zemes dzīlēm” 1.panta 155.punkts nosaka, ka eksperimentālā ogļūdeņražu ieguve ir ogļūdeņražu izpētes laikā veikta to sūknēšana no ogļūdeņražu izpētes urbuma, ogļūdeņražu sastāva un kvalitātes testēšana, lai noteiktu ogļūdeņražu iegulas lielumu, to sastāvu, kā arī efektīvāko piemērojamo tehnoloģiju ogļūdeņražu ieguvei. Ekonomikas ministrija uzskata, ka Noteikumu projektā noteiktais termiņš eksperimentālās ogļūdeņražu ieguves veikšanai ogļūdeņražu izpētes laikā ir pietiekams, lai noskaidrotu iepriekš uzskaitītos parametrus. Ekonomikas ministrijas ieskatā 1800 ir nesamērīgi garš laiks, kas sniedz iespēju ļaunprātīgi izmantot eksperimentālo ieguvi komerciālos nolūkos. Attiecīgi pilnveidojot kontroles stiprināšanas mehānismu, Noteikumu projekta 177.punktā tika samazināts eksperimentālo ogļūdeņražu ieguves dienu skaits uz sauszemes no 1800 uz 180.Būtisks solis kontroles mehānisma stiprināšanā ir Noteikumu projekta papildināšana ar atbilstošām normām, kas nosaka, ka ogļūdeņražu ieguves iekārtas (gan eksperimentālās, gan komerciālās ieguves laikā) tiek aprīkotas ar verificētiem elektroniskiem skaitītājiem, pirms kuru uzstādīšanas, par tā novietojumu vienojas ar Būvniecības valsts kontroles biroju. Attiecīgi uzraugošā iestāde būtu informēta par skaitītāja atrašanās vietu un pārbaudes laikā varētu kvalitatīvāk veikt darbu. Proti, Noteikumu projekts tika papildināts arī ar jaunām normām (165.punkts), kas paredz, ka licenciātam ir pienākums sniegt Būvniecības valsts kontroles birojam (gan eksperimentālās, gan komerciālās ieguves darbu laikā) ziņojumu, kurā norādīts iegūtās naftas apjoms un verificēta elektroniskā skaitītāja nolasījums. Līdz ar to Būvniecības valsts kontroles birojs pārbaudes laikā varēs salīdzināt iesniegtos skaitītāja nolasījumus ar faktiskajiem skaitītāja rādījumiem uz vietas licences laukumā.Būvniecības valsts kontroles birojs šo noteikumu ietvaros veic šādas funkcijas - izsniedz licences ogļūdeņražu meklēšanai, ogļūdeņražu ieguvei un izpētei, uzrauga to nosacījumu izpildi un veic ogļūdeņražu meklēšanas un ogļūdeņražu izpētes un ieguves darbu pārraudzību un kontroli. Būvniecības valsts kontroles birojs šo noteikumu izpratnē pilda arī kompetentās iestādes funkcijas, kas nodrošina darbības saistībā ar vides drošību un aizsardzību jūrā. |
| 3. | Projekta izstrādē iesaistītās institūcijas | Ekonomikas ministrija, Būvniecības valsts kontroles birojs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Regulējums tiešā veidā attiecas uz komersantiem, kas vēlas saņemt licenci ogļūdeņražu meklēšanai vai izpētei un ieguvei, uz jau esošajiem ogļūdeņražu meklēšanas vai izpētes un ieguves licenciātiem, kā arī nekustamā īpašuma īpašniekiem, kuri vēlas iniciēt ogļūdeņražu meklēšanu vai izpēti un ieguvi savā nekustamajā īpašumā. |
|  2. | Tiesiskā regulējuma ietekme uz tautsaimniecību un administratīvo slogu | Paredzama tiesiskā regulējuma pozitīva ietekme uz komersantiem, kas veic (vai plāno veikt) ogļūdeņražu meklēšanu vai izpēti un ieguvi, attiecīgi samazinot administratīvo slogu atsevišķos procesos, kas saistīti ar ogļūdeņražu licencēšanu, piemēram, ietekmes uz vidi novērtējumu komersants varēs uzsākt pirms licences laukuma noteikšanas, attiecīgi precizējot licences laukumu jau sākumā, tiks ieekonomēts komersanta laiks. Ar šo regulējumu arī tiek noteikta vienkāršota kārtība, lai iegūtu licenci ogļūdeņražu meklēšanai, proti, tiek atcelts licencēšanas konkurss, kas ietaupīs valsts budžeta līdzekļus un darba stundas komisijas izveidei un tās darbībai. Arī komersantam ogļūdeņražu meklēšanas licences iegūšanas process būs salīdzinoši vienkāršāks. Lai samazinātu administratīvo slogu komersantiem, regulējumā netiek iekļauta norma par minimālās darbu programmas nepieciešamību uz visu izpētes darbu periodu (var būt līdz pat 10 gadiem), aizstājot to ar darbu programmu par pirmajā gadā plānotajiem izpētes darbiem. Tāpat arī komersantam vairs nebūs jāiesniedz informācija par izpētes darbu izmaksām pa atsevišķiem darbu veidiem. Komersantam nebūs turpmāk jāinformē Valsts vides dienests (reizi pusgadā par jūru vai reizi gadā par sauszemi) par vides aizsardzības prasību un iekšējā plāna reaģēšanai uz ārkārtas situāciju izpildi. Noteikumu projekta 5.pielikumā tiek svītrot līdzšinējā prasība iesniegt vēsturiski ierīkotā urbuma tehniskā stāvokļa novērtēšanas programmu. |
|  3. | Administratīvo izmaksu monetārs novērtējums | Projekts šo jomu neskar |
|  4. |  Cita informācija |  Nav |
|

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| [tiks papildināts] |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
|  1. | Saistītie tiesību aktu projekti | Projekts šo jomu neskar. |
|  2. | Atbildīgā institūcija | Projekts šo jomu neskar. |
|  3. | Cita informācija | Noteikumu projektā ietvertās materiāltiesiskās tiesību normas attieksies tikai uz nākamiem apstākļiem, un tās nevar attiecināt uz tiesību subjektiem, kas tiesiskās attiecības nodibināja, grozīja vai izbeidza pirms šo noteikumu spēkā stāšanās. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Noteikumu projekta izstrādē nodrošināta saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā”. Paziņojums par līdzdalības iespējām Noteikumu projekta izstrādes procesā 2020. gada 16. jūnijā tika ievietots Ekonomikas ministrijas tīmekļvietnē.  |
| 2. | Sabiedrības līdzdalība projekta izstrādē | Sabiedrībai tika nodrošināta iespēja iepazīties ar Noteikumu projektu Ekonomikas ministrijas tīmekļvietnē sadaļā “Sabiedrības līdzdalība” un izteikt par to viedokli:<https://em.gov.lv/lv/Ministrija/sabiedribas_lidzdaliba/diskusiju_dokumenti/>Arī Ministru kabineta mājaslapā sadaļā “Ministru kabineta diskusiju dokumenti” tika nodrošināta iespēja iepazīties ar Noteikumu projektu: <https://www.mk.gov.lv/content/ministru-kabineta-diskusiju-dokumenti>  |
| 3. | Sabiedrības līdzdalības rezultāti |  Sabiedriskās apspriešanas ietvaros tika saņemti atzinumi no Baltijas ogļūdeņražu izpētes un ieguves asociācijas, SIA “BALTIC OIL MANAGEMENT”, SIA “Odin Energi Latvija”, UAB “Geobaltic”, SIA “Kuršu klēts”, PS “BALTIC OIL CORPURATION”. 2020. gada 8. jūlijā Ekonomikas ministrija organizēja sanāksmi ar ogļūdeņražu nozares pārstāvjiem un Būvniecības valsts kontroles biroju, kurā tika izrunāti jautājumi par galvenajām Noteikumu projekta izmaiņām. |
| 4. | Cita informācija | Nav |

 |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Ekonomikas ministrija, Būvniecības valsts kontroles birojs |
|  2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
|  3. |  Cita informācija | Nav |

Ekonomikas ministrs J.Vitenbergs

Vīza:

Valsts sekretārs E.Valantis

Liepiņa, 67013095

Kristine.Liepina@em.gov.lv